- ఖరీఫ్‌ను కాపాడేవి ఆ వానలే
- ఐసీఏఆర్‌ విశ్లేషణ
        న్యూఢిల్లీ: దేశీయ వ్యవసాయ రంగానికి రానున్న వారం రోజులు చాలా కీలకమైనదని వ్యవసాయ పరిశోధన సంస్థ 'ఇండియన్‌ కౌన్సిల్‌ ఫర్‌ అగ్రికల్చర్‌ రీసర్చ్‌' (ఐసీఏఆర్‌) తెలిపింది. వచ్చే వారం రోజులలో విస్తారంగా వర్షాలు పడితేనే మధ్య భారతం, దక్షిణ భారతంలో సాగు చేసిన పప్పు ధాన్యాలకు, నూనె గింజలకు, పత్తి పంటకు మేలు జరుగుతుందని ఆ సంస్థ తెలిపింది. ఖరీఫ్‌ పంటలు ఇంకా 70 శాతం మేర పెరగాల్సి ఉన్న నేపథ్యంలో.. మరో దఫా మెరుగైన వర్షాలు పడాల్సిన ఆవశ్యకత ఎంతైనా ఉందని ఐసీఏఆర్‌ వివరించింది. జూన్‌లో సాధారణం కంటే 13 శాతం మేర అధిక వర్షపాతం నమోదు అయిన సంగతి తెలిసిందే. అయితే జూన్‌ చివరి నుంచి మళ్లీ పొడి వాతావరణం ఉంటోందని, ఈ నేపథ్యంలో గత పది-పక్షం రోజులుగా నాటిన మొక్కలు పెరగాలంటే రానున్న వారం రోజుల్లో విస్తారంగా వర్షాలు పడాల్సిన అవసరం ఎంతైన ఉందని ఐసీఏఆర్‌ డిప్యూటీ డైరెక్టర్‌ జనరల్‌ (క్రాప్స్‌) జె.ఎస్‌. సంధు తెలిపారు. దక్షిణ, మధ్య భారతంలోని సోయా, పప్పు ధాన్యాలు, పత్తి పంటలు ఎక్కువగా వర్షాధారమైనవేనని ఆయన వివరించారు. ఇటీవలి కాలంలో కురిసిన మెరుగైన వర్షాలకు వీటి సాగు వేగంగా పెరిగిందని తెలిపారు. పొడి వాతావరణ పరిస్థితులు మరింత కాలం ఉండడం వల్ల పంటలకు నష్టం కలిగే అవకాశం ఉందని ఆయన అభిప్రాయపడ్డారు. అలాంటి పరిస్థితులలో రైతులను సంఘటిత ప్రణాళికల ద్వారా ఆదుకోవాల్సి ఉంటుందని అన్నారు. వర్షా కాలం ప్రారంభంలో మెరుగైన వర్షాలు కురిసిన నేపథ్యంలో 30 శాతం సాధారణ ప్రాంతం సాగు కిందకు వచ్చిందని ఆయన వెల్లడించారు.
మీ స్నేహితులకు రికమెండ్ చెయ్యండి